*Tämä artikkeli käsittelee koripalloilijaa. Muista samannimisistä henkilöistä lisää täsmennyssivulla.*

**Mikko Otto Petteri Niemi** (s. 12. toukokuuta 1985 Kangasala) on suomalainen kilpauransa päättänyt koripalloilija. Pelintekijänä pelannut Niemi pelasi Suomessa miesten pääsarjaa kolme kautta kasvattajaseuransa Tampereen Pyrinnön edustusjoukkue Pyrbasketissa, minkä jälkeen hän siirtyi Yhdysvaltain yliopistokentille ja edusti Youngstownin osavaltionyliopistoa neljän kauden ajan. Yhdysvaltain-vuosiensa jälkeen Niemi pelasi yhden kauden Korisliigaa Lappeenrannan NMKY:ssä ja oli seuraavalla kaudella nostamassa Pyrinnön reservijoukkuetta II-divisioonasta I-divisioonaan. Niemi pelasi myös kaksi maaottelua Suomen maajoukkueessa, Suomen universiadijoukkueessa Bangkokissa vuonna 2007 ja kymmeniä nuorten maaotteluita.

Pelaajaura
----------

### Pääsarjaa Pyrbasketissa

Niemi voitti kasvattajaseurassaan Tampereen Pyrinnössä A-poikien Suomen mestaruuden vuonna 2002. Hän aloitti miesten pääsarjauransa Pyrinnön ja Raholan Pyrkivän Pyrbasket-edustusjoukkueessa kaudella 2002–2003, samoihin aikoihin kahden muun takamiehen, Antero Lehdon ja Riku Liljebergin, kanssa. Ensimmäisessä miesten pääsarjaottelussaan, vierasottelussa Forssan Koripoikia vastaan 12. lokakuuta 2002, 17-vuotias Niemi teki kuusi pistettä. Kaksi päivää myöhemmin hän pelasi ensimmäisen miesten pääsarjaottelunsa Tampereella ja auttoi pelintekijänä Pyrbasketin voittoon Pussihukista. Niemi pelasi ensimmäisellä pääsarjakaudellaan 22 minuuttia ja teki pisteitä 6,5 ottelua kohden, mikä oli myös hänen aikuisuransa korkein pistekeskiarvo. Kolmen pisteen heitoissaan Niemi onnistui hyvin: 42,5 prosentin keskiarvollaan hän oli runkosarjan 11:nneksi tarkin. Kauden korkeimman pistemääränsä, 16 pistettä, Niemi heitti 7. maaliskuuta Espoon Honkaa vastaan. Honka-ottelun lisäksi Niemi onnistui yksittäisessä ottelussa neljässä onnistuneessa kolmen pisteen heitossa myös toisen kerran runkosarjan aikana. Pyrbasket sijoittui runkosarjassa 12:nneksi eikä selviytynyt kahdeksan parhaan joukkueen pudotuspeleihin.

Kaudella 2003–2004 Niemi pelasi eniten aikuisurallaan, yli 23 ja puoli minuuttia ottelua kohden. Samoin hänen levypallo- (2,2) ja syöttökeskiarvonsa (2,0) olivat uran korkeimmat, ja pelintekijälle oleellisia koriinjohtaneita syöttöjä hänelle kertyi kolmessa ottelussa syksyllä 2013 ennätykselliset kuusi kappaletta. Helmikuussa 2004 Niemi onnistui neljässä seitsemästä heittämästään kolmen pisteen heitosta ottelussa Porvoon Tarmoa vastaan. Pyrbasket sivusi samassa ottelussa miesten pääsarjan ennätystä heitettyään ottelussa 21 onnistunutta kolmen pisteen heittoa. Pisteitä Niemi teki kauden aikana runkosarjassa 5,8 per ottelu. Pyrbasket sijoittui runkosarjassa alempaan keskikastiin, yhdeksänneksi 14 joukkueen joukossa, ja putosi kahdeksan pisteen erolla ensimmäisenä joukkueena pudotuspeleistä.

Kausi 2004–2005 jatkui Pyrbasketilla samaan malliin edelliskausiin nähden: joukkue vältti kymmenennellä sijallaan SM-karsintasarjan mutta ei yltänyt pudotuspelivaiheeseen. Niemi kirjautti kauden aikana pääsarjauransa korkeimman yksittäisen ottelun levypallolukeman (6) ja teki parhaimmillaan 13 pistettä. Hänen pistekeskiarvonsa 4,1 ja peliaikansa 20 minuuttia ottelua kohden olivat pienempiä kuin edellisellä kaudella. Laskeneita tilastolukemia selitti osittain Niemen vuosina 2004–2005 suorittama varusmiespalvelus Lahden varuskunnassa, jossa hän myös voitti katukoripallon Sotilasurheiluliiton mestaruuden. Keväällä 2005 Niemi juhli Pyrinnössä alle 22-vuotiaiden Suomen mestaruutta.

### Youngstownin osavaltionyliopisto

Vuonna 2005 Niemi siirtyi Yhdysvaltoihin, Youngstownin osavaltionyliopistoon (YSU), jonka Penguins-nimistä koripallojoukkuetta Niemi edusti neljän kauden ajan. Hän oli Kimmo Heinosen jälkeen yliopiston historian toinen suomalaispelaaja ja pelasi pelintekijän pelipaikan lisäksi myös heittävänä takamiehenä. Juuri vuonna 2005 joukkueen päävalmentajana aloittaneen Jerry Slocumin YSU pelasi Horizon Leaguessa, maan korkeimmassa yliopistosarjassa. Ensimmäisellä yliopistokaudellaan 2005–2006 Niemi kuului joukkueen vaihtopelaajiin, teki keskimäärin 1,0 pistettä ja otti 0,8 levypalloa ottelua kohden. Hän pelasi 24 ottelussa noin 7,4 minuuttia per ottelu. YSU voitti kauden aikana vain seitsemän 28 ottelusta, sijoittui Horizon Leaguen viimeiseksi ja putosi pudotuspelien ensimmäisellä kierroksella. Seuraavalla kaudella Niemi pelasi kaikissa YSU:n 31 ottelussa ja oli kahdesti avausviisikossa. Hän kirjautti keskimäärin 10,6 minuutissa ottelua kohden 0,8 pistettä ja 1,1 levypalloa. YSU pärjäsi huomattavasti paremmin voitettuaan 31 ottelusta 14 ja sijoituttuaan Horizon Leaguessa keskikastiin. Joukkue voitti ensimmäisen pudotuspeliottelunsa mutta hävisi puolivälierissä.

Kausi 2007–2008 oli Niemen tilastollisesti paras yliopistossa. Hän pelasi kaikissa 30 ottelussa, aloitti niistä kymmenessä ja tuli viidessä ottelussa kentälle ensimmäisenä vaihtomiehenä. Alkukaudesta Niemi antoi parissa ottelussa runsaasti syöttöjä vähäisestä peliajastaan huolimatta. Niemi kirjautti kauden aikana tilastoikseen 1,0 pistettä, 1,5 levypalloa, 1,6 koriinjohtanutta syöttöä ja 0,4 riistoa. Koko kauden voitot ja tappiot olivat YSU:lta kuitenkin jälleen vaatimattomat 9–21, ja se putosi pudotuspelien ensimmäisellä kierroksella.

Niemen viimeinen yliopistokausi 2008–2009 kului 0,3 pisteen ja 0,4 koriinjohtaneen syötön keskiarvoilla 19 ottelussa. YSU pelasi kauden jälleen Horizon Leaguen keskivaiheilla. Joukkue voitti 30 ottelusta 11 ja putosi konferenssin pudotuspelien ensimmäisellä kierroksella. Niemi pelasi yliopistourallaan 104 ottelussa, joista 15:ssä hän kuului avausviisikkoon. Hän ei kuitenkaan kuulunut yhdelläkään kaudella joukkueen tehopelaajiin.

### Kausi Lappeenrannassa ja uran päätös

Jarmo Laitinen oli Niemen päävalmentaja tämän jokaisella pääsarjakaudella Suomessa.
Yhdysvaltain yliopisto-opintojensa päätyttyä kesäkuussa 2009 Niemi palasi 1+1-vuotisella sopimuksella Korisliigaan Lappeenrannan NMKY:hyn, jota valmensi Niemeä aikaisemmin Pyrbasketissa valmentanut Jarmo Laitinen. Niemi toimi LrNMKY:n pelintekijänä Jouko Järvisen ja Aleksi Koskisen kanssa. Niemi sai LrNMKY:ssä melko vähän peliaikaa, alle kahdeksan minuuttia ottelussa, ja hänen pistekeskiarvonsa jäi 0,7:ään. LrNMKY ylsi runkosarjassa viidenneksi ja sai puolivälierissä vastaansa neljänneksi sijoittuneen KTP-Basketin, joka eteni puolivälieristä jatkoon suoraan 3–0-otteluvoitoin. Niemi pelasi puolivälierissä vain yhdessä ottelussa kuuden minuutin ajan tehden yhden kahden pisteen korin.

Lappeenrannan-kautensa jälkeen Niemi ei enää pelannut valtakunnallisissa miesten sarjoissa. Kauden 2010–2011 hän pelasi II-divisioonaa Pyrinnön pääasiassa omista kasvateista muodostetussa reservijoukkue Tampereen Pyrintö II:ssa, jossa hänellä oli kokemusta joukkueeseen tuonut rooli. Pyrintö II nousi kauden päätteeksi valtakunnalliseen I-divisioonaan.

### Maajoukkue

Niemi pelasi 19 B-nuorten maaottelua 10,5 pisteen ja kahdeksan A-nuorten eli alle 18-vuotiaiden maaottelua 4,5 pisteen keskiarvolla. A-nuorten maajoukkueessa hän pelasi myös nuorten Pohjois-Euroopan liigaa (NEYBL). Alle 20-vuotiaiden maajoukkueessa Niemi pelasi 22 ottelua tehden 7,6 pistettä ottelua kohden ja voitti ikäluokan Pohjoismaiden mestaruuden vuonna 2003. Suomen nuorisomaajoukkueet eivät pelanneet Niemen aikana EM-kilpailujen A-divisioonassa.

Vuonna 2007 Niemi pelasi Bangkokin universiadeissa Suomen 11:nneksi sijoittuneessa joukkueessa. Suomen miesten maajoukkuetta Niemi edusti kahdessa virallisessa EM-karsintoihin valmistaneessa maaottelussa kesällä 2004. Ensimmäisessä ottelussa Ruotsia vastaan Niemelle ei kertynyt tilastomerkintöjä. Toisessa ottelussa Latviaa vastaan Niemelle kirjattiin neljässä minuutissa yksi levypallo. Latvia-ottelu oli osa Tampereella pelattua Baltic Sea Cup -turnausta, jonka Suomi voitti.

Pelityyli ja ominaisuudet
-------------------------

Valmentaja Jarmo Laitinen kuvaili Niemeä vuonna 2009 joukkuettaan mielellään ohjaavaksi pelintekijäksi, jolla oli hyvä pallonkäsittelytaito. Laitinen kuvaili Niemeä myös hyvin sosiaaliseksi ja ekstrovertiksi henkilöksi.

Yksityiselämä
-------------

Niemi harrasti lapsena koripallon lisäksi jalkapalloa ja jääkiekkoa. Hänen perheeseensä kuuluvat kaksi siskoa sekä vanhemmat Auli ja Ismo Niemi, joista jälkimmäinen pelasi Pyrinnössä 1970- ja 1980-luvuilla saavuttaen kahdesti SM-hopeaa. Niemi suoritti ylioppilastutkinnon Sammon lukiossa ja opiskeli Yhdysvalloissa pääaineenaan psykologiaa.

Tilastot
--------

### Runkosarja

| Kausi | Joukkue | Sarja | O | 2P % | 3P % | 1P % | HL | PL | LEV | S | M | R | T | PTS | PTS YHT |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2002–2003 | Pyrbasket | Korisliiga^ | 34 | 46,4 % | 42,5 % | 62,9 % | 0,5 | 1,3 | 1,8 | 1,4 | 1,3 | 0,9 | – | 6,5 | 221 |
| 2003–2004 | Pyrbasket | Korisliiga^ | 37 | 38,9 % | 31,5 % | 65,8 % | 0,5 | 1,7 | 2,2 | 2,0 | 1,3 | 0,8 | – | 5,8 | 215 |
| 2004–2005 | Pyrbasket | Korisliiga^ | 32 | 37,7 % | 27,9 % | 70,6 % | 0,3 | 1,6 | 1,9 | 1,5 | 1,4 | 0,9 | – | 4,1 | 130 |
| 2005–2006 | Youngstown State | NCAA I (Horizon) | 24 | 66,7 % | 50,0 % | 57,1 % |  | 0,8 | 0,5 |  | 0,2 | – | 1,0 | 24 |
| 2006–2007 | Youngstown State | NCAA I (Horizon) | 31 | 28,6 % | 15,0 % | 47,8 % |  | 1,1 | 1,2 |  | 0,4 | – | 0,8 | 24 |
| 2007–2008 | Youngstown State | NCAA I (Horizon) | 30 | 11,1 % | 26,9 % | 46,2 % |  | 1,5 | 1,6 | 1,2 | 0,4 | – | 1,0 | 29 |
| 2008–2009 | Youngstown State | NCAA I (Horizon) | 19 | 0,0 % | 25,0 % | 50,0 % |  | 0,3 | 0,4 | 0,4 | 0,1 | – | 0,3 | 5 |
| 2009–2010 | LrNMKY | Korisliiga | 33 | 40,0 % | 23,1 % | 52,6 % | 0,1 | 0,7 | 0,8 | 0,3 | 0,5 | 0,2 | – | 0,9 | 31 |
| **Yhteensä** | NCAA | 104 | 30,4 % | 25,9 % | 48,9 % |  | 1,0 | 1,0 | 0,9 | 0,2 | – | 0,8 | 82 |
| **Yhteensä** | Korisliiga | 136 | 40,7 % | 34,2 % | 64,3 % | 0,4 | 1,3 | 1,7 | 1,3 | 1,1 | 0,7 | – | 4,4 | 597 |

### Pudotuspelit

| Kausi | Joukkue | Sarja | O | 2P % | 3P % | 1P % | HL | PL | LEV | S | M | R | T | PTS | PTS YHT |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2009–2010 | LrNMKY | Korisliiga | 1 | 50,0 % | – | – | – | 1,0 | 1,0 | – | – | – | – | 2,0 | 2 |

* Lähde: Suomen Koripalloliitto, NCAA:n osalta myös Sports-Reference LLC. Selite: *O = ottelut, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*
* ^ Vuosina 2002–2004 pääsarjan virallinen nimi SM-koris ja kaudella 2004–2005 Sparliiga

Lähteet
-------

* Mikko Niemi Suomen Koripalloliitto. Viitattu 22.8.2018.
* Maajoukkuetilastot – Mikko Niemi Suomen Koripalloliitto. Viitattu 22.8.2018.
* Mikko Niemi – College Basketball at Sports-Reference.com Sports Reference LLC. Viitattu 12.12.2015.
* Youngstown State 2008-09 Men's Basketball Media Guide by Youngstown State Athletics Youngstown State University Athletics Department. Viitattu 12.12.2015. (englanniksi)

### Viitteet

1. 1 2  FIBA
2. ↑  A-poikien mestaruus Tampereen Pyrinnölle  10.04.2002. Suomen Koripalloliitto. Viitattu 26.9.2015.
3. ↑  Pyrbasketin nuoret saivat Ferrarin vauhtiin  15.10.2002. Aamulehti/Kataja Basket Club. Viitattu 26.9.2015.
4. ↑  Salmi, Pentti: *Koripallokirja kaudella 2009/10*, s. 298. Helsinki: Suomen Koripalloliitto, 2009.
5. ↑  Tilastot: Korisliiga (2009–2010 Pelikausi) Suomen Koripalloliitto.  Arkistoitu 26.9.2015. Viitattu 26.9.2015.
6. 1 2 3 4 5 6  Mikko Niemi – Suomen Koripalloliitto
7. ↑  Pyrbasket sivusi SM-Koriksen kolmosennätystä  5.2.2004. Suomen Koripalloliitto. Viitattu 26.9.2015.
8. 1 2 3 4 5  Youngstown State 2008-09 Men's Basketball Media Guide by Youngstown State Athletics, 32–33
9. ↑  Lahti vei katukorismestaruudet Hennalassa  24.08.2004. Suomen Koripalloliitto. Viitattu 26.9.2015.
10. ↑  Pyrinnön 22-vuotiaat huuhtoivat SM-kultaa  18.3.2005. Suomen Koripalloliitto. Viitattu 26.9.2015.
11. ↑  Jerry Slocum Coaching Record – College Basketball at Sports-Reference.com Sports Reference LLC. Viitattu 12.12.2015.
12. ↑  2005-06 Youngstown State Penguins Roster and Stats – College Basketball at Sports-Reference.com Sports Reference LLC. Viitattu 12.12.2015.
13. ↑  Haanpään ja Huffin kausi päätökseen  6.3.2007. Suomen Koripalloliitto. Viitattu 26.9.2015.
14. ↑  2006-07 Horizon League Season Summary – College Basketball at Sports-Reference.com Sports Reference LLC. Viitattu 12.12.2015.
15. ↑  NCAA:n suomalaispelaajat valmistautuvat lopputurnauksiin  4.3.2008. Suomen Koripalloliitto. Viitattu 26.9.2015.
16. ↑  Suomalaisilla luistaa USA:n yliopistosarjassa  18.12.2007. Suomen Koripalloliitto. Viitattu 26.9.2015.
17. ↑  Konferenssien turnauksista ei suomalaismenestystä  20.3.2008. Suomen Koripalloliitto. Viitattu 26.9.2015.
18. ↑  2007-08 Horizon League Season Summary – College Basketball at Sports-Reference.com Sports Reference LLC. Viitattu 12.12.2015.
19. ↑  2008-09 Horizon League Season Summary – College Basketball at Sports-Reference.com Sports Reference LLC. Viitattu 12.12.2015.
20. ↑  Mikko Niemi Signs Finnish Professional Basketball Contract Youngstown State Penguins. Viitattu 12.12.2015. (englanniksi)
21. 1 2  Mikko Niemi Stats – College Basketball at Sports-Reference.com
22. 1 2 3  Mikko Niemi Yhdysvalloista Lappeenrantaan  17.6.2009. Suomen Koripalloliitto. Viitattu 14.9.2015.
23. ↑  UUTISET KAUDELTA 2010 - 2011 Tampereen Pyrinnön koripallojaosto. Viitattu 12.12.2015.
24. ↑  Oulun NMKY ja Pyrinnön kakkosjoukkue miesten I divisioonaan  5.4.2011. Suomen Koripalloliitto. Viitattu 26.9.2015.
25. ↑  18-vuotiaat jäivät voiton puolelle  28.1.2002. Suomen Koripalloliitto. Viitattu 26.9.2015.
26. ↑  Pojille PM-kultaa, tytöille hopeaa  1.6.2003. Suomen Koripalloliitto. Viitattu 26.9.2015.
27. ↑  Mikko Niemi – Maajoukkuetilastot
28. ↑  Suomi päätti universiadit hienoon Kreikka-voittoon  18.8.2007. Suomen Koripalloliitto. Viitattu 26.9.2015.
29. ↑  Suomi piinasi "minijoukkueellaan" Ruotsia  29.7.2004. Suomen Koripalloliitto. Viitattu 26.9.2015.
30. ↑  Suomi pyöritti voiton Ruotsista harjoituspelissä  30.7.2004. Suomen Koripalloliitto. Viitattu 26.9.2015.